ΓΡΑΠΤΗ ΕΡΩΤΗΣΗ E-0944/96 υποβολή: Cristiana Muscardini (NI) προς την Επιτροπή (26 Απριλίου 1996)

Θέμα: Εξάπλωση της σπογγώδους εγκεφαλοπάθειας των βοοειδών

Μεταξύ των καθυστερημένων μέτρων που ελήφθησαν για την αντιμετώπιση της επιδημίας σπογγώδους εγκεφαλοπάθειας των βοοειδών που έπληξε τα αγγλικά κοπάδια δεν μπορούν να παραβλεφθούν, παράλληλα με τους ελέγχους στα ίδια τα ζώα σε όλες τις χώρες της Ένωσης, και οι έλεγχοι σε μία ολόκληρη σειρά προϊόντων που προέρχονται από τη σφαγή και χρησιμοποιούνται για φαρμακευτικά και άλλα παρόμοια παρασκευάσματα, σε τρόφιμα, συμπεριλαμβανομένων της ζελατίνης και του κρεατάλευρου. Οι έλεγχοι που έχουν πραγματοποιηθεί έως σήμερα δεν εμπόδισαν το να σημειωθούν στην Ιταλία 117 ύποπτα περιστατικά θανάτων.

Η Επιτροπή:

1. γνωρίζει τις περιπτώσεις αυτές και ενδεχόμενες άλλες περιπτώσεις σε άλλα κράτη μέλη, και ποια μέτρα έχει λάβει για να ελέγξει την πιθανότητα μετάδοσης της ασθένειας στον άνθρωπο;

2. έχοντας υπόψη το εμπόριο αγελάδων από την Αγγλία στη Γαλλία, οι οποίες στη συνέχεια καταλήγουν στην Ιταλία, ποιους ελέγχους έχει διενεργήσει για να ελέγξει την προέλευση των προϊόντων; Ποια μέτρα έχει λάβει έναντι όσων επιδίδονται στο εμπόριο αυτό;

3. πώς αντιμετωπίζει το πρόβλημα του εμπορίου κρέατος που δηλώνεται ως κρέας ιρλανδικής προέλευσης, ενώ ουσιαστικά προέρχεται από την Αγγλία;

Απάντηση του κ. Fischler εξ ονόματος της Επιτροπής (13 Ιουνίου 1996)

Είναι σημαντικό να σημειωθεί ότι, αν και η νέα μορφή της ασθένειας Creutzfeldt-Jacob (CJD) που απαντάται στο Ηνωμένο Βασίλειο δύναται να συνδεθεί με τη σπογγώδη εγγεφαλοπάθεια των βοοειδών (ΣΕΒ), οι λοιπές μορφές της CJD (σποραδική, γενετική και ιατρογενής) που απαντώνται σε όλες τις χώρες δεν παρουσιάζουν εμφανή σύνδεση με τις σπογγώδεις εγκεφαλοπάθειες των ζώων.

1. Η Επιτροπή παρέχει οικονομική στήριξη μέσω του προγράμματος Biomed 1 για την παρακολούθηση της CJD σε αρκετά κράτη μέλη (Γαλλία, Γερμανία, Ιταλία, Κάτω Χώρες, Ηνωμένο Βασίλειο) καθώς και τη Δημοκρατία της Σλοβακίας και τις Ηνωμένες Πολιτείες της Αμερικής. Έχει αποκαλυφθεί, μέχρι σήμερα, ότι οι περιπτώσεις της CJD είναι παρεμφερείς σε κάθε μία από τις χώρες αυτές, περίπου μία στο εκατομμύριο. Όμως, δεν υπάρχουν επίσημες στατιστικές στην Κοινότητα για την CJD - τα πλέον πρόσφατα στοιχεία είναι του 1993 και σύμφωνα με το πρόγραμμα Biomed 1 αναφέρουν 31 περιπτώσεις.

Η Επιτροπή έχει ανέκαθεν λάβει υπόψη την πιθανότητα της μεταδοσιμότητας του παράγοντα της ΣΕΒ στον άνθρωπο. Για την ελαχιστοποίηση του κινδύνου έκθεσης του κοινού στον παράγοντα αυτό, από το 1989, έχουν ληφθεί τα κατάλληλα μέτρα που εμπόριο βοοειδών και των προϊόντων τους που προέρχονται από το Ηνωμένο Βασίλειο.

Η Επιτροπή έχει συγκροτήσει διεθνή ομάδα επιστημόνων για να εξετάσει τις έρευνες που απαιτούνται για να διερευνηθεί η ευπάθεια του ανθρώπου στον παράγοντα της ΣΕΒ.

2. Οι κανόνες που αφορούν την εμπορία μόσχων από το Ηνωμένο Βασίλειο επιτηρούνται από τις αρχές του Ηνωμένου Βασιλείου και των κρατών μελών προορισμού. Η Επιτροπή, με τη συμμετοχή εμπειρογνωμόνων από τα κράτη μέλη, συμμετείχε σε αποστολές στο Ηνωμένο Βασίλειο για να επιβεβαιωθεί η ορθή τήρηση των κανόνων. Μετά τη σφαγή των μόσχων στα κράτη μέλη προορισμού, το κρέας και τα προϊόντα του διατίθενται στο εμπόριο χωρίς περιορισμούς.

3. Η Επιτροπή δεν έχει λάβει γνώση δόλιων πιστοποιήσεων κρέατος καταγωγής Ηνωμένου Βασιλείου. Πραγματοποιούνται σημαντικές εμπορικές συναλλαγές κρεάτων από την Ιρλανδία προς το Ηνωμένο Βασίλειο, ορισμένα εκ των οποίων τυγχάνουν περαιτέρω επεξεργασίας στο Ηνωμένο Βασίλειο και διατίθενται ακολούθως στο εμπόριο. Η καταγραφή της καταγωγής του κρέατος στο πιστοποιητικό που συνοδεύει το κρέας από το Ηνωμένο Βασίλειο είναι υποχρεωτική.